Kuiergas skiet rower by oord in reservaat doodDie Manyane-oord in Noordwes. (Foto: Facebook) Skote het die naweek by die Manyane-oord in die Pilanesberg Nasionale Park geklap toe vyf rowers by ŉ chalet daar ingebreek het. Lt.kol. Amanda Funani, polisiewoordvoerder in Noordwes, het gesê ŉ paartjie in een van die chalets was vermoedelik reeds in die bed toe hulle Saterdagaand geluide buite die huisie gehoor het. Vyf rowers, klaarblyklik gewapen met messe, het die deur oopgebreek en die chalet binnegekom. Volgens Funani het die man sy vuurwapen uitgehaal en een van die rowers in die chalet doodgeskiet. “Hy het gesien dat hulle messe by hulle het en het een van hulle geskiet. Die ander het met ŉ skootrekenaar weggekom,” het Funani gesê. Die ander aanvallers is nog soek. “Die paartjie is gelukkig ongedeerd.” Volgens ŉ gas by die oord is die man wat op die rowers geskiet het, ŉ oudpolisieman. “Ons het die skote gehoor, maar kon nie juis iets sien nie. Dit is baie erg, ŉ mens kan nie eens meer gaan vakansie hou nie,” het sy gesê. Volgens dié gas is hulle uit vrees vroeër by die oord weg. “Die bestuur het niks gesê (oor die voorval) nie, dít is die probleem. Ek gaan beslis nie weer terug nie,” het sy gesê. Sy het gesê daar is klaarblyklik vroeër dieselfde aand ook by ŉ tent in die oord ingebreek. Verskeie items is glo gebuit. Die gaste was nie in daardie stadium in die tent nie. Funani het gesê die polisie ondersoek klagte van moord en gewapende roof. Die dossier oor die moordklag sal aan die direkteur van openbare vervolging vir ŉ beslissing voorgelê word. Maroela Media het versoeke om kommentaar oor die voorval aan die bestuur van Manyane-oord gerig en wag op terugvoer.